Author: Konecna
Company: MZP

Predkladacia správa

	Správa je spracovaná na základe uznesenia vlády SR č. 907 z 21. augusta 2002 ku koncepcii trvalo udržateľného využívania zdrojov horninového prostredia, v ktorom ukladá ministrovi ŽP v bode B.3. :

"predkladať na rokovanie vlády informáciu o stave monitorovania geologických faktorov  životného prostredia  s poukázaním na hroziace havárie a možnosti predchádzania týmto haváriám do 30. apríla 2003 a každoročne k 30. aprílu".

		Čiastkový monitorovací systém (ČMS) Geologické faktory je súčasťou monitorovacieho systému životného prostredia Slovenskej republiky, ktorý bol schválený uznesením vlády SR č. 620 zo dňa 7. septembra 1993. Koncepčne je zameraný na tie geologické faktory a na takú formu výstupov, ktoré sa javia ako vhodné vstupné údaje pri riešení problémov ochrany zložiek životného prostredia a optimalizácie využívania geopotenciálov krajiny. Monitorovanie slúži na sledovanie a vyhodnocovanie mechanizmu negatívnych zmien v geologickom prostredí. Umožňuje predvídať ich dopady v čase a priestore a aktivovať opatrenia, ktoré by účinky týchto faktorov znižovali na prijateľnú mieru. Monitorovanie má za cieľ pravidelne sledovať zmeny a závislosti vybraných pozorovaných charakteristík horninového prostredia.

		Z rozboru stavu monitorovania životného prostredia vyplýva, že monitorovacie činnosti sú zabezpečované vzájomne previazanými ČMS. V súčasnosti, v zmysle uznesenia vlády SR č. 7 zo dňa 12. januára 2000, čiastkové monitorovacie systémy sú vybudované tak, že tvoria homogénny, previazaný celok, schopný podať čo najobjektívnejšiu výpoveď o stave životného prostredia. Uznesením vlády SR č. 664/2000 bola schválená Koncepcia nového spôsobu financovania ochrany životného prostredia, do ktorého je zaradený monitorovací systém životného prostredia SR.

	Počas riešenia úlohy bolo spracovaných päť čiastkových záverečných správ - na začiatku riešenia v roku 1993, so stavom k 31. decembru 1997, k 31. decembru 1999, k 31. decembru 2000 a k 31. decembru 2002.

		Od roku 2001 sú každoročne v rámci schváleného rozpočtu výdavkov kapitoly prideľované Štátnemu geologickému ústavu Dionýza Štúra rozpočtové prostriedky na zabezpečenie aktualizovaného projektu ČMS Geologické faktory. V roku 2006 bola vynaložená na ČMS Geologické faktory čiastka 9 mil. Sk, podobne ako v predchádzajúcich rokoch.

	Z pohľadu hroziacich havárií, negatívnych javov a procesov sú v oblasti geologických faktorov životného prostredia najvýznamnejšie zosuvy, erózia, poklesy územia vplyvom presadania a iných objemových zmien, vplyv banskej činnosti, zemetrasenie, radónové riziko a povodne.

	Jednu takúto správu prerokovala vláda SR dňa 6. 7. 2005 a prijala k nej uznesenie č. 529/2005. V správe sa navrhla aj racionalizácia doterajšieho systému monitorovania, podľa ktorej dovtedajší počet 13 podsystémov sa zredukuje najprv na 9 a od 1. 1. 2006 na 8. Predložená správa hodnotí teda za rok 2006 už iba 8 podsystémov.
 
	Predložený materiál nebude mať žiadne finančné a ekonomické dopady. Z hľadiska environmentálneho ide o pravidelne vykonávaný monitoring, potrebný pre zisťovanie kvality životného prostredia. Monitoring nezmení kvalitu životného prostredia, môže však upozorniť na hroziace havárie. Materiál neovplyvní zamestnanosť ani podnikateľské prostredie. Preto doložku vyššie uvedených vplyvov nepredkladáme.